
„Песен се носи над равни поля“


В тази статия ще разкажа за едно дружество при Съюз на инвалидите в България, дружество, което дори в условията на пандемия, икономическа и политическа  криза намира сили, начини и  мотивация за работа, в името на пенсионерите и хората с увреждания, намира начин да направи техния живот в тези условия по-смислен, да преодолеят своята изолация, да не се чувстват самотни. Работата на това дружество е неразривно свързана с дейността на неговия ръководител г-н Михал Кончарски, Председател на СИБ в с. Бреница, Община Кнежа, РО на СИБ-Плевен и г-жа Малинка Миланова, Зам. Председател на организацията на СИБ с. Бреница и сътрудник на Председателя. През 2012 г. след като намира помещение и финансиране, Михал Кончарски инициира Учредителен комитет и се създава местната организация на СИБ. Тя е самостоятелно дружество към плевенската Регионална организация. Ръководството и успешно работи с г-жа Анелия Гачева, Председател на РО на СИБ Плевен.

Оценката, която ръководството на СИБ дава за работата на дружеството в Бреница е много висока. Господин Георги Колев, Председател на СИБ и г-н Красимир Коцев, Почетен Председател на СИБ изпратиха Почетни грамоти и Благодарствени писма до г-н Илийчо Лачовски, Кмет на Община Кнежа, на г-н Николай Кончарски, Председател НЧ "Народно съзнание 1897", на г-н Лъчезар Желев, Кмет на с. Бреница за тяхната изключителна подкрепа при организиране на местните културни изяви на пенсионерите и хората с увреждания, така и при гостуванията им на други такива фолклорни мероприятия. Господин Михал Кончарски получи от ръководството на СИБ Благодарствена и Почетна  грамоти за неговата многогодишна работа като Председател на местната организация, така също и за неговия 75 годишен юбилей. 


В следващите редове ще разкажа за участията на вокална група „Росна китка” към организацията във фестивали, надпявания през лятото и есента на 2022 година, както и клубни събирания. Вокалната група се състои от четири изпълнителки. Техен ръководител е г-жа Малинка Миланова, а корепетитор е Асен Манчев. Добавям и малко допълнителна информация за местата където се проведоха всичките фолклорни събития. Надявам се, че това ще представлява интерес за всички Вас.


Първото участие във фолклорен  фестивал, след този в тяхното село Бреница бе на многожанровия фестивал в кв. Църква, Перник. Мотото на фестивала тази година бе: „Изкуството осмисля нашия живот”


XV Републикански многожанров фестивал на хората с увреждания се проведе отново в кв. Църква, Перник.” Той се организира със съдействието на Агенцията за хората с увреждания, Община Перник и Съюза на инвалидите в България. На 23 и 24 юли 2022, на откритата сцена хора с увреждания от цялата страна пяха, танцуваха, рецитираха, представяха характерни за различните райони обичаи. Във фестивала се включиха над 1500 участници. Анита Тараланска, Председател на Регионалната организация на инвалидите в Перник, заяви:

 „Освен от всички региони на страната участници ще има и от Република Северна Македония, това е  Роза, която рисува с уста. Тя идва като гостенка, заедно с нейните приятели. С това фестивала става международен. Освен Роза ще дойдат с нея общо пет участници с фолклорни изпълнения. Едни ще пеят, други ще казват стихотворения, тя ще рисува. Най-възрастният участник е на 93 години, това е Йото от село Крушовица, който декламира патриотични стихотворения”. Както на всички ни е известно през годините, фестивала има състезателен характер. Жури в състав известната наша естрадна певица Мими Иванова и композиторът Развигор Попов безпристрастно оценяваха изпълненията. Групата участници от с. Бреница, водени от Михал Кончарски пристигнаха още предходния ден , на 22 юли 2022. Те се настаниха в Обучителния комплекс на БЧКв с. Ковачевци. На другия ден, след откриването на фестивала вокална група „Росна китка” изпълни по регламент две групови и две индивидуални песни. Журито присъди за тези групови изпълнения златен медал, а Малинка Миланова и Зоя Филипова получиха златни медали за индивидуалните си изпълнения. Всички участници бяха удостоени с грамоти и плакети. Михал Кончарски изпълни извън програмата песента „Заспали чувства”. Мими Иванова вдъхновена от това, напусна мястото си на жури и излезе на сцената да приглася на Михал в неговото изпълнение. Като дългогодишен организатор на също такъв грандиозен фестивал, този зоналният в Бреница, Михал бе удостоен със специален диплом издаден от СИБ и Община Перник, връчен лично от Анита Тараланска.

Изявите на сцената бяха съпътствани от национално изложение под мотото „Победа на духа и сръчността". На него бяха показани много и разнообразни изделия и сувенири, изработени от хората с увреждания. Бяха приготвяни кулинарни изкушения, характерни за различни региони от страната. Имаше и Алея на занаятите, където сръчни ръце показваха уменията си за изработване на различни изделия от българските занаяти. Малинка Миланова от бренишката група участва в кулинарната надпревара, като бе удостоена със златен медал за пилешка лютика по бренишки, баница със сирене отново по бренишки и за топлата пита.


На другия ден, 24 юли 2022, неделя, групата участници от Бреница в Църква Перник се отправи към с. Рибарица, Община Тетевен за участие в „Празник на народния обичай и автентичната носия”. Той се проведе на 23 и 24 юли 2022 г. в курортното село. По време на събора жителите и гостите на селото, имаха възможност да се запознаят с автентични носии, традиции и обичаи от българския бит. За доброто настроение на посетителите организаторите бяха предвидили и редица забавни изненади.


По време на събора се проведоха няколко конкурса. Те са в две категории: за млади таланти до 14 години и категория за участници от 14 до 104 години,  както и раздели за индивидуално или ансамблово надпяване, надсвирване и надиграване, също така и за автентична носия и обичаи.  Професионално жури от преподаватели от Академията за Музикално и Танцово Изкуство в гр. Пловдив оценяваше участниците, а победителите в съответните категории получиха специални награди от Община Тетевен и от Кметство Рибарица. Участниците от с. Бреница, вокална група „Росна китка” се представи с две колективни изпълнения и две индивидуални , на Малинка и Зоя. За своите изпълнения те бяха удостоени със златен медал и почетни грамоти.

 Това културно събитие се проведе отново в историческата местност „Костина“. Там е лобното място на Георги Бенковски. Село Рибарица е пазител на автентичния български фолклор и инициатор на празника. Разположено сред чудната природа на Стара планина, мястото е уникално по своята красота и предразполага всички туристи да се насладят и докоснат до бита и фолклора на българина на фона на дивната природа, която заобикаля китното селце. Трапеза с местни ястия /боб и саламура/ даваше сили на гостите по време на събора.

 На 3 километра от централния път на Рибарица, в покрайнините на селото по протежението на река Костина, се намира кладенчето, в което е измита отсечената от турците глава на Георги Бенковски. Всяка година на 25 май в тази местност се провежда възпоменание в памет на Бенковски. Честването включва зрелищна възстановка на трагичното събитие. Всяка година актьори пресъздават сцената на убийството на Бенковски и залавянето на неговите другари.


Град Бяла Слатина отбелязва своя празник на 14 септември - Кръстовден. В продължение на няколко дни, тази година от 8 до 11 септември, се проведе традиционният белослатински панаир, който включваше културна програма и представяне на браншови организации. Беше открита изложба на общинските детски градини, последва състезание за ученици от 1 до 4 клас- "Бързи, смели, сръчни". По повод Кръстовден- празникът на града, в 12:00 ч. беше отслужен празничен водосвет в местния православен храм. На 8 септември 2022 г. програмата включваше и  песенен фестивал на пенсионерските клубове. Във фестивала участваха 14 пенсионерски клуба, общо участниците са 150. Един от тези участници бе и вокална група „Росна китка” от с. Бреница. Те бяха поканени от местната структура на СИБ. Малинка Миланова представяше ръководството на клуба на пенсионера от Бреница поради временни здравословни проблеми на Михал Кончарски. Участниците в надпяването бяха удостоени с плакети и грамоти за своето участие. В 19:00 ч. същия ден Кметът официално откри началото на панаирните дни. Последва и концерт на самодейните състави при Народно читалище "Развитие" гр. Бяла Слатина. За втора поредна година се проведе "Бяла Слатина в търсене на талант". Миналата година имаше талант в областта на танцовото изкуство.  Панаирните дни в града продължиха до неделя. 

Общината е разположена в източната част на Област Враца. С площта си от 545,51 km2 заема 2-ро място сред 10-те общини на областта, което съставлява 15,08% от територията на областта.

Културни забележителности на града


Читалище „Развитие 1892“

През зимата на 1892 г., по инициатива на Иван А.Цонев, главен бирник на селото, и със съдействието на Гюздо Петков и други будни хора се основава читалище и се именува „Развитие“. Читалището разполага с библиотека, художествена галерия, танцови зали и др. През годините се появяват и художествените любителски колективи като: Белослатинския театър, Детско театрално студио „Буратино“, Детска театрална школа „Лъч“, появява се и музикалното изкуство като се свормират Духовата музика, Четригласният смесен хор, Мъжка вокална група, Детски народен хор, Смесеният камерен хор, Детските вокални групи: „Мини Мис“, „Бяла Слата“, „Бони-Бон“ и Детска музикална школа, появява се и танцовото изкуство, като се създават: танцов състав „Развитие“, тогавашният ансамбъл „Пионер“, група на характерни танци, група по модерен балет, балет „Грация“. През 1983 г. е построена новата сграда на читалище „Развитие“.


В Кнежа се проведе фестивала „Песен се носи над равно поле” 

На 25 Септември 2022 в големия салон на НЧ „Борба-1896” се проведе петнадесетото издание на фестивала „Песен се носи над равно поле”. Стотици бяха участниците във фолклорното надпяване, превърнало се в традиционно и емблематично за Кнежа. Организатори на събитието са ПК „Дълголетие” гр. Кнежа и Община Кнежа.

Над 20 певчески състави и индивидуални изпълнители от Кнежа, Бреница, Еница, Враца, Долни Луковит, Горна Митрополия, Бяла Слатина, Искър, Божурище, Чирен, Буковец, Горник, Ракита, Реселец, Борован, Синьо бърдо и др. взеха участие в това надпяване.

Кметът на Община Кнежа Илийчо Лачовски поздрави организаторите на събитието с думите:

 "Изказвам своята благодарност към членовете на ПК „Дълголетие” за усилията и всеотдайния труд, които полагат, за да запазят българските традиции! Вярвам, че провеждането на този фестивал ще продължи още дълги години наред, за да учи и възпитава в младото поколение любов към българския фолклор!"

Това бе поредното участие на вокалната група от с. Бреница. Колективът бе удостоен с наградата на публиката за своите изпълнения.


На 1 октомври, Международен ден на възрастните хора членовете на Клуб на пенсионера и ХУ с. Бреница се събраха да отбележат този ден. Ръководството на организацията бе подсигурило почерпка, а хората през всички тези часове на срещата пяха, танцуваха, шегуваха се, просто за това време те забравиха за своите проблеми, почувстваха се значими, споделиха радости и болка.

 Целта на този ден е да се повиши вниманието към проблемите на възрастните хора и да се отдаде почит към техния принос за обществото.  В едно цивилизовано общество няма нищо по-естествено от обичта, грижата, уважението и привързаността към възрастните хора.   Те са щастливи, когато не ги изключваме от живота си и споделяме с тях това, което ни вълнува. Те искат да ни бъдат полезни, макар че силите ги напускат много бързо. Времето, в което живеем, налага необходимостта да обръщаме все по-голямо внимание на възрастните хора между нас. Икономическата криза, ниският прираст на населението, желанието на младите хора да търсят реализация в чужбина водят до постоянна тенденция на застаряване на обществото ни. Все повече са населените места, в които има само възрастни хора. Така, едно от най-големите препятствия, пред което хората от третата възраст са принудени да се изправят, се оказва самотата. Невъзможността, поради конкретно заболяване или недостатъчни доходи, да навестиш приятел или да отвориш дома си за такъв, липсата на човек, с когото да разговаряш и споделяш, са чест техен спътник. Оставени сами на себе си, с болката и тъгата, възрастните хора се превръщат в забравени хора. Хора, които постепенно угасват в един свят, за който се говори само като статистика, покрай поредното преброяване.

Румен Петков, СИБ и ССБ, Плевен

14 ноември, Световен ден за борба с диабета


Световният ден за борба с диабета се отбелязва всяка година на 14 ноември по решение на Международната Диабетна Федерация и Световната здравна организация, в отговор на нарастващата тревога за бъдещето на милионите хора, страдащи от заболяването.


През 2007 г. Световният ден за борба с диабета става и официален празник на Организацията на Обединените Нации с приемането на Резолюция 61/225, която подчертава необходимостта от спешни мерки за подобряване на рисковите фактори за контрол на диабета. Самият ден 14 ноември е избран, защото това е рожденият ден на Фредерик Бантинг, който заедно с Чарлз Бест през 1921 г. откриват животоспасяващото лечение за захарен диабет тип 1 – инсулина. Логото на Световния ден за борба с диабета е кръг, символизиращ живота и здравето, а синият цвят отразява небето, еднакво за всички нации. Синият кръг отразява обединението на световната диабетна общност в отговор на диабетната пандемия.


По данни на Международната Диабетна Федерация (МДФ) с диагностициран захарен диабет, в България живеят над 500 000 души. Други 150 000 имат диабет, но не знаят за това и следователно не се лекуват. Това означава, че заболяването засяга около 10% от възрастното население. През 2005 г. честотата е била по-малка – 8,4%, а прогнозата за 2030 г. е увеличаване до 10,9%.


Захарният диабет е метаболитно заболяване, характеризиращо се с повишени нива на кръвната захар, което се дължи на частично намаление или нарушено действие на инсулина (диабет тип 2) или пълна загуба на продукцията му в организма (диабет тип 1). Захарен диабет тип 1 в голям процент от случаите е автоимунно заболяване. При него се появяват сериозни симптоми, загуба на тегло, повишено отделяне на течности, възможно е усещане за слабост, отпадналост, и се стига до състояние на кетоацидоза – много високи стойности на кръвната захар, при което се постъпва в болница. Захарен диабет тип 2 е най-често срещаният тип диабет, който е свързан с рискови фактори обусловени от начина ни на живот: наднормено тегло, затлъстяване, нездравословно хранене, намалена физическа активност и злоупотреба с алкохол. Чрез промяна в поведението и ежедневните навици на хората, т.е. намаляване на рисковите фактори е възможно е да се предотвратят 70% от случаите на развитие на захарен диабет тип 2!


Високите нива на кръвната захар може да увредят очите, бъбреците, нервите и големите кръвоносни съдове и да предизвикат усложнения, като загуба на зрение, ампутации и бъбречна недостатъчност. Захарният диабет тип 1 съкращава очакваната продължителност на живот с 15 години, а при захарен диабет тип 2 – с 5 до 10 години. Всяка година вследствие на диабет в България умират над 8000 души, или 22 души дневно. Всъщност този брой би бил много по-голям, ако се отчитат смъртните случаи, предизвикани от усложненията на диабета.


Ефективното лечение, може да намали инвалидизиращите усложнения с до 50%. Пациентът и лекуващият екип имат обща цел: да постигнат и поддържат добър контрол на стойностите на кръвната захар. Международната Диабетна Федерация препоръчва следните стойности на добър контрол – кръвна захар преди хранене: 4-7 ммол/л; кръвна захар 2 часа след хранене: < 10 ммол/л). За поставяне на диагноза и контрол на захарния диабет се измерва и (HbA1C), който е показател за контрола на захарния диабет през последните 3 месеца. Препоръката на МДФ е гликираният хемоглобин да е под 7% или съобразно индивидуалните препоръки на ендокринолога. Доказано е, че подобреният гликемичен контрол намалява риска от развитие на усложнения и увеличава продължителността на живота.


През 1921 г. научен екип от Университета в Торонто, ръководен от биохимика Фредерик Бантинг, доказва, че хормонът инсулин регулира кръвната захар. Всъщност още през 1901 г. руският учен Леонид Соболев за първи път експериментално установява, че островните клетки на панкреаса освобождават хормон, който регулира нивата на кръвната захар и посочва начина, по който тя е била получена. 20 години по-късно младият канадски изследовател Фредерик Бантинг и студентът по медицина Чарлз Бест след тримесечни експерименти успяват да получат инсулин от тъканта на панкреаса на кучета.


Инсулинът е хормон, който се произвежда от панкреаса (задстомашната жлеза) и има  хипогликемично действие. Това е единственият хормон в организма, който понижава нивото на кръвната захар.


Добитият инсулин Бантинг инжектира под кожата на кучето, страдащо от диабет. Кучето оздравява, като нивата на кръвната захар спадат до нормалното, а в анализите на урината нямало и следа от нея.


В края на 1921 г. Бантинг усъвършенства технологията и започнал да прави инсулин от екстракт от панкреаса на неродени телета. През януари 1922 г. (11 януари) в Детската болница в Торонто за първи път в клиничната практика е успешно лекувано с инсулин 14-годишно момче, което страда от тежка форма на диабет. Живота на пациента е спасен.


После Бантинг решил да помогне на бившия си ученик и колега д-р Джо Джилкрайст, който бил болен от тежка форма на диабет и сам е пожелал да се подложи на експеримент. След няколко дози подкожни инжекции инсулин пациентът се е  почувствал по-добре, изпълнил се с енергия, а анализите показали намаляване на кръвната захар. По този начин, хормона на инсулин открит от Бантинг, се превърнал в ефективно оръжие срещу диабета.


В края на 1922 г. лекарството се появява на фармацевтичния пазар. Патентът за инсулин е бил продаден в Университета на Торонто за един долар и скоро започва да се произвежда в промишлени мащаби.


През 1923 г. Фредерик Бантинг и Джон Маклауд, в чиято лаборатория се провеждали изследванията, получават Нобелова награда. Бантинг, възмутен от факта, че сред наградените не е асистентът му Чарлз Бест, който по време на експериментите е все още студент, заплашил да се откажете от премията. Независимо от това го убеждават да приеме наградата, но половината от сумата, той честно дава на своя помощник. По същия начин постъпва и Маклауд, който споделя наградата си с биохимика Джеймс Колип, който разработва технология за инсулиново лечение.

Любопитен факт е, че това не е единствената Нобелова награда, присъдена за инсулин. През 1958 г. най-високата научна Наградата бе връчена на британския молекулярен биолог Фредерик Сангър за определяне на последователността на аминокиселините, от които се състои инсулина.

***


Какво означава инсулинова резистентност?

Когато се храним, много храни се разграждат до глюкоза (захар). Когато тази глюкоза навлезе в кръвта, панкреасът освобождава хормона инсулин, за да помогне на глюкозата да навлезе в клетките на телесната мускулатура, мазнините и черния дроб, където може да се използва за енергия.

Когато обаче телесните клетки, по някаква причина, не могат да използват глюкозата (захарта) за енергия, това води до високи нива на захар в кръвта, тъй като тя не може да стигне успешно крайната си дестинация. Когато тези нива на кръвна захар са по-високи, отколкото трябва да бъдат – панкреасът започва да работи извънредно, за да освободи достатъчно инсулин, в опит да реши проблема.

Има такъв съюз – на глухите! Организация, достойна за пример!


Един наистина достоен живот, още повече, че Съюзът на глухите в България (СГБ) успя да преодолее успешно бурите на времето, трудностите, изпитанията. Но и да се радва на постигнатите успехи, на вярата в единството и сплотеността на членовете си. И за пореден път, отново СГБ, съюзното ръководство и съюзните членове доказаха, че положените от тях усилия са си стрували – защото авторитетът на СГБ в наши дни е безспорен. Традиционно, преди честването на всеки съюзен юбилей, разказваме във вестник „Тишина”, с идеята да припомним на поколенията съюзни членове, за приноса и заслугите на всички съюзни деятели от 1934 г. до наши дни, които са дали всичко от себе си, за да бъде СГБ днес такъв какъвто е – организация, достойна за пример! Този път, за разлика отпреди, ще започнем нашата поредица с дейни и активни млади (и не толкова млади – вече почти на средна възраст) хора с увреден слух, доказали се успешно, сред които са Катрин Хаджицинова, Диян Демиров, Тилка Кайрякова, Костадинка Узунова, Антония Хубенова, Нели Калинова, Росица Караджова и още много други.

Само след две години Съюзът на глухите в България ще навърши достолепните 90 години от своето създаване


В края на септември по традиция се празнува Международният ден на жестовите езици в края на международната седмица на глухите. Българският жестов език е за всички – няма социална група, няма класова принадлежност и друго деление. Той е за всички. Решението и резолюцията на ООН от 2017 година за отбелязване на този ден в световен мащаб е много голяма стъпка напред за всеки от нас за равен достъп и просперитет. И през тази година Съюзът на глухите в България участва активно и забележимо в обществения живот по време на международната седмица. Много срещи, много изяви съпътстваха дните. И много успехи, които ни донесоха гордост.

За блестящите прояви на нашите членове по време на честването. Септември месец беше един от най- напрегнатите месеци през тази година. Сериозната работа по подготовката на отчетно-изборните събрания в териториалните и районните организации обедини усилията на всички. Открити бяха дебатите по време на събранията. Изтъкнати, разбира се, бяха успехите, които ни радваха през изминалата година. Но не бяха спестени и критиките, и недоволствата към ръководствата и изпълнителите в някои организация. Затова ще видите и промяната – промяна на някои председатели, както и на членовете на районните съвети. За да бъдем единни и силни!

***


Пътешествията до най-красивите кътчета на страната това лято и есен обединиха идеите и стремежите на съюзните членове. Ентусиазмът правеше чудеса, а приятелството си беше същото – неразделна част от живота им. Тази година обаче повечето от екскурзиите бяха организирани с приятели от другите организации. Едни бяха домакини, други – гости. Какво по-хубаво от това да си с приятели!

***


Културните изяви на членовете на СГБ не спряха дори и през дните за отпуск и почивка. Напротив, някои дори бяха точно избрани за този сезон. Като, например, съвместната изложба на двама художници с увреден слух, които привлякоха вниманието на обществеността и гостите на Костинброд по време на празника на града. Ще видите част от картините – запомнящи са. Но и още – препоръчваме ви книга. Несъмнено, всеки, който я докосне само, ще я прочете. Защото е за нашия живот. За мислите, за грешките за надеждата....

***


Националният съвет на хората с увреждания в България (НСХУБ) проведе от 19 до 21 септември уъркшоп семинар по проект „Възход”, финансиран от Европейския форум на хората с увреждания (ЕФХУ) и фондация „СИТИ”, изпълняван от НСХУБ, на тема „Изграждане на капацитет за комуникации; Разработване на информационни материали”. Обучителната програма включваше три дни и беше разпределена по следните точки: - въведение в стратегическите комуникации за организации на хора с увреждания, включително аудитория, сегментиране и целеви съобщения; - достъпни комуникации: въведение в различни комуникационни канали - създаване на достъпни документи (MS Word и PDF); - използване на достъпни социални медии: Twitter, Insta, TikTok, други; - достъпни онлайн срещи: Doodle, Zoom, Teams; - достъпни бюлетини: вътрешни и външни бюлетини, писане, софтуер и др. с лектор Ванеса Джеймс от ЕФХУ. Вторник беше посветен на връзките с обществеността и PR - прессъобщение, фак- тлист, бекграундова информация; интервю с ръководител на организация, лист с въпроси и отговори, публична реч, заявление на ръководител на организацията, биография; годишен и юбилеен доклад на организацията; подготовка на преспапка; cайт на организацията и социални мрежи с лектор Цветомир Ценков, PR експерт и журналист.

През третият ден се обсъждаха комуникативните умения, изкуството да пишем добре, изкуството да дебатираме добре, изкуството да общуваме добре с медиите с лекторите Мария Герганова, експерт „Комуникации и информация”, Инфо Център ЕК и Валентина Кордова.

Жестовият превод се осъществи от жестовите преводачи Камелия Ангелова и Ружа Шуманова.

Публикацията подготви Петра Ганчева, от страницата на АРДУС

ТИШИНА, СГБ

За слепите и прозрелите


Наричаме слепи хора онези, чиито очи са незрящи, увредени по една или друга причина.

Знаете ли, уважаеми любопитковци, че зрящ човек не е онзи, който вижда, а онзи, който разбира какво вижда? Тоест - определяме се като зрящи от знанието, разбирането, осъзнаването какво е онова, което виждаме. Точно на тази основа е възникнало понятието просветление, просвета, просветен човек.


Вашият физически орган, който пропуска светлината, наречен очи, може да е физически здрав и да функционира и въпреки това може да сте слепи, да сте в тъмнина и да имате нужда от просветление, за да започнете да виждате. Ако вашият ум не е просветен, ако във вашето съзнание не е проникнала светлината на познаването какво е това, което виждате, вие продължавате да живеете в тъмнина, въпреки че физически очите ви работят. Ако хората виждат, то те се ориентират и знаят как да се предпазят. Ако виждат, то те ще разберат как да живеят свободни. Ще овладеят САМО-КОНТРОЛ, ще се СЕБЕ-ВЛАДЕЯТ. Свободата означава зрение.


Когато някой отнема изконно ваше право, това означава ограничение, ограда, параван, за да не виждате отвъд мястото, в което забраняващият ви изолира. Това е основен принцип на контрола. Ако вие виждате отвъд, няма да приемете контрола и ще се борите с този, който се опитва да ви го наложи.


Дали сте зрящ се определя не от това дали очите ви виждат външния свят, а от това дали външния свят е разбран от вътрешното ви зрение.


Мнозина днес считат, че високообразованите хора са много умни и съответно ги разбират нещата. Това не е точно така. Защо ли? Всичко се определя от това какво сте научен. Умен човек не е равнозначно на разумен човек. Раз-умен иде да рече човек с отворен ум, зрящ ум. Такъв, който разбира онова, което знае - онова, което е видял. Какво виждате се определя от това какво разбирате за вътрешната ви огледална (обърната проекция) на картината, която идва от външния свят.

Измамата действа именно на този принцип. Ако някой спечели ума ви, ако ви научи кое какво е, ако започнете да му вярвате, то вече няма никакво значение какво виждат физическите ви очи. Умът ви е вече научен – измамен да приема нечие втълпено разбиране, представа или картина какво е това, което виждате.


Независимо какво виждате и колко очевидно е то, ако умът ви е дресиран в измама, то той ще го отхвърля. Оставяте слепи за видяното. Ето защо очевадното за един е невидимо за друг.

Сега разбирате ли защо медиите се определят като четвъртата ВЛАСТ над хората? Това, което ги управлява. Когато те са инструмент на властта (не са свободни), те са средство за инсталиране на измамна гледна точка кое какво означава. Чужд, измамен, фалшив, недобронамерен ум, овладяващ вашия. Медиите ви предлагат заместител на очите ви. Това, което виждате, се определя не от очите ви, а от ума ви. Дали сте зрящи, или незрящи е състояние на ума ви, съответно на съзнанието ви. Всичко това обаче подлежи на обучение. Следователно дали ще виждате, или не започва като обучение още от ранна детска възраст. Обучават ви родителите, учителите, медиите и тъй насетне. Кой обаче е научил тях какво да ви учат?


Нека допуснем за миг нещо (ще отбележа, че за мен това е факт) - ами ако всичко, което са ви учили във всяка област на науката, е дезинформация!? Това означава, че и до ден днешен ще "виждате" това, което са ви научили. Ами ако то е орязана версия, манипулирана версия или с две думи измама? А защо някой би правил това с човеците векове наред? Защото, ако сте слепи, не сте свободни. Защото, ако сте слепи, имате нужда от водач, за да оцелеете.


Вярвам, че сте се убедили вече колко лесно в рамките на няколко месеца могат да ви поставят водач, който допреди само половин година не сте знаели, че съществува. Защо му се доверихте тогава? Изминал ли е той проверката на времето? Бил ли се е години наред рамо до рамо с вас за правата ви, за свободата ви? Не, нали!? Показаха ви по медиите дипломата му, показаха ви, че много разбира бизнеса, икономиката. Показаха ви надеждата в неговото младо ухилено лице.

Показаха ви светлото бъдеще. ПОКАЗАХА ВИ. И ако сте честни със себе си, ще си признаете, че захапахте въдицата за отрицателно време. И ако си го признаете, ще разберете, че сте слепи. Слепи сте, защото така сте били научени.


Няма да започнете да виждате, ако не се смирите, че всъщност нищо не знаете.

Процесът на просветлението е бавен. В някои от вас той работи отдавна, в други е започнал неотдавна, а за трети вече е късно.


Хората (на които може да се доверите!) са такива, които няма да ви убеждават с думи, а най-вече с действията си спрямо вас. Те ще ви разберат, когато сте в трудност и отстъпвате за малко от темпото, което сте поели заедно. Не само ще ви разберат, а и ще поемат товара на липсата ви, помагайки ви по този начин да се възстановите. Ако ви дават гледна точка, те никога няма да ви я натрапят, няма да ви задължават да я приемете. Ще ви изчакат да узреете за нея. А когато това се случи, вие сами ще ги потърсите, за да бъдете заедно. Да вървите заедно.

Славян СТОЯНОВ

Национална Организация „Малки Български Хора“


Тя е създадена на учредително събрание от група хора с нисък ръст на 19.03.1996г. в град София като е  регистрирана по тогавашния Закон за лицата и семейството с решение на Софийски градски съд по ф.д. 6540/1996г като за нейн президент е избран г-н Георги Софкин.

На 05.02.2003г. с Общо събрание организацията е пререгистрирана по Закона за юридическите лица с нестопанска цел като сдружение в обществена полза.


От началото на месец април 2007г. с решение на Общото събрание и решение на СГС от месец май до настоящия момент, Национална Организация „Малки Български Хора“ се ръководи от г-н Светослав Чернев.


С решение на Министерски съвет от септември 2009 г. Национална Oрганизация „Малки Български Хора“ е със статут на национално представена организация, работеща по проблемите на хората с увреждания.


Национална Организация „Малки Български Хора“ има за цел да представлява и отстоява правата и интересите на хората с нисък ръст или „малките хора“ пред държавните,общинските и други обществени органи.


Осигурява правата на членовете си в сферата на здравеопазването, професионалната дейност, заплащането на труда и социалните условия.

ОРГАНИЗАЦИЯТА РАБОТИ ПО ВАЖНИ ВЪПРОСИ КАТО:

•Образование и възпитание-мотивиране на децата и младежите и изграждането на подходяща среда за тяхното интегриране сред останалите деца и младежи.Изграждане на методи и подходящи насоки на образование с цел бъдещата им работа и конкурентоспособност на пазара на труда.Съвместни действия с Министерство на Образованието и Науката и Регионалните инспекторати;

•Трудова заетост и квалификация-подкрепа от организацията при наемането на работа на член на организацията.Изискване от държавните и общински органи да съдействат за намирането на такава, както и участието на членове на организацията в програми и проекти за трудова реализация.Съвместни действия с Министерството на труда и социалната политика в частност Агенцията по заетостта за информация, консултации и посредничество,свързани с намирането на работа, както и мотивационно обучение и психологическо подпомагане;

•Здравеопазване, рехабилитация и лечение- съвместни действия с Министерството на здравеопазването свързани с подходящата рехабилитация и евентуалното лечение на членовете на организацията.

•Социални дейности и подмомагане-съвместни действия с Министерството на труда и социалната политика в частност Агенцията за социално подпомагане и изискване на информация, подкрепа и адекватни действия свързани с член на организацията.

•Социална интеграция чрез културни, спортни и туристически мероприятия-организиране на културни, спортни и туристически мероприятия за членовете н

Абстиненция: признаци, симптоми, причини, лечение


Абстинентният синдром е характерен за всяка химическа зависимост. Възниква при постоянния прием на психоактивни вещества и означава, че човекът е развил стабилна физическа зависимост към тях, както и че е необходимо спешно лечение.


Абстинентният синдром може да бъде проявен под различна тежест. Симптомите му се различават според типа на зависимостта. Развива се при отказването от наркотици, алкохол, никотин. Това предизвиква болезнени и неприятни проявления на физически и психологически дискомфорт.


Психоактивното вещество става част от биохимическите процеси, по тази причина когато спре приемът му в организма, състоянието на човека се влошава. Това показва, че тялото се нуждае от нова доза, за да може да продължи да извършва процесите към които е свикнало по време на химическата зависимост. Това е силен признак за стабилна физическа зависимост към психоактивното вещество.


Алкохолна абстиненция


Алкохолната абстиненция се наблюдава при хора с втори стадий на зависимост към спиртни напитки. Именно в този стадий човек започва да пие редовно. Какъв е механизмът на това състоянието?


Когато алкохолът започва да участва активно в метаболизма, човек може да изпита абстиненция дори от малки количества алкохол. Признаците за абстиненция са болезнени и неприятни симптоми. За да се притъпят тези усещания, човек продължава да пие – точно това води до редовния прием на алкохол.


Признаци на алкохолната абстиненция

- Нарушена терморегулация

- Високо кръвно, тахикардия

- Главоболия

- Отсъствие на апетит

- Проблеми в стомашно-чревния тракт

- Депресивно състояние, агресия

- Нарушен сън

- Тремори (треперене)

- Силно желание за прием на спиртни напитки

Каква е разликата между абстиненция и махмурлук?


На първо място, абстиненцията не се проявява само при алкохолната зависимост. Тя се наблюдава и при спиране приема на наркотици, както и при отказ от тютюнопушене. Махмурлукът от друга страна възниква само в следствие на алкохолизма.

Алкохолната абстиненция е най-тежкият случай на махмурлук и е най-ясният признак за развиване на алкохолна зависимост. Това показва, че когато се спре приемът на алкохол, състоянието на зависимият рязко се влошава. Приемът на следващата доза успокоява болезнените усещания.


Фалшив алкохолизъм


Съществува състояние на фалшив алкохолизъм. Това е когато при хората, употребяващи алкохол в продължение на няколко дни, все още не се е проявила стабилна алкохолна зависимост. Обикновено се наблюдава по време на отбелязването на големи общонационални или семейни празници. Въпреки че, това поведение може да наподобява алкохолна зависимост, се отличава от действителния алкохолизъм. В този случай човек е в контрол на ситуацията – празниците отминават и той се връща към обикновеното си ежедневие. Тази възможност съществува, защото у човека не се е развил абстинентният синдром.


Когато се наблюдава фалшив алкохолизъм, повторният прием на алкохол не облекчава организма, а го товари още повече. Появяват се симптоми на гадене и човек не иска дори “да помирише” повече алкохол. По този начин организмът се предпазва от интоксикации и натравяне с алкохол. При алкохоликът този защитен механизъм е повреден, за това организмът му реагира по различен начин на честите интоксикации.


Признаци и лечение на абстинентния синдром


При наличието на силна физическа зависимост от алкохол, организмът се чувства по-добре при алкохолните интоксикации, когато получава обикновената си доза етилов спирт. Точно тя премахва у болния на време мъчителните симптоми на абстинения синдром. Когато организмът започне да реагира на желанието за втора доза алкохол може да се постави диагноза алкохолизъм.

Не на празно казват, че на алкохолиците им стига “само да помиришат етикета”, за да се напият. Има се на предвид, че дори най-малката доза алкохол, попаднала в организма на зависимият може да предизвика абстиненция. Ако в този момент не се започне лечение, то пиянството е неизбежно. През около 5-6 часа при алкохолика възникват признаци на абстинентния синдром. Мъчителните симптоми са причинени от непреодолимата тяга към алкохола. Ако на време се вземе следващата доза, симптомите ще отслабнат, за да може отново да се възвърнат след известно време. Това е порочният кръг на алкохолизма.


Подобни на тези симптоми са признаците за втори стадий на алкохолната зависимост. Времето за развитие на болестта е индивидуално, зависи от психологическите особености на човека, състоянието на здравето му и начина му на живот. Обикновено вторият стадий настъпва след няколко години постоянно употребяване на алкохол, но при по-благоприятни обстоятелства за развитие на болестта, тя може да настъпи и след година.


Лечението на алкохолния абстинентен синдром изисква лекарска намеса. С помощ на специално подбрани лекарства лекарят премахва мъчителните признаци на абстинентното състояние. Както вече казахме, това състояние се развива до 5-6 часа след спирането на приема на алкохол. Ако човек не започне да пие отново или не започне да се лекува от абстиненцията, симптомите се засилват. В най-лошия случай може да завърши с делириум.


Спиране на пиянството


За да помогне на зависимият да спре пиенето, лекарят провежда детоксикация на организма. Паралелно с това се избират обезболяващи, седативни медикаменти, които облекчават алкохолният абстинентен синдром. Пълната детоксикация отстранява физическата зависимост, тоест организмът отново може да работи без участието на етиловия спирт. Важно е да се знае, че детоксикацията не е лечение, тя е подготовка за курса на рехабилитация, както и може да се започне процес на прекъсване на заболяването.

28 дни ЗА ДА СИ ЧИСТ

Лечение на зависимости по модел 'Минесота'


Комисията по Наркотични вещества към ООН публикува доклад, в който подробно е обяснена връзката между пандемията и задълбочаването на проблема с наркотичните зависимости.


Според експертите нарасналата консумация на дрога се дължи на възникнала трайна празнина в социалния живот, липса на възможност да практикуваш обичайните си хобита и занимания, липса на пълноценни контакти и общуване. Дължи се и до голяма степен на слабата психиката при част от хората, както и на факта, че все повече наркозависими хора достигат до състояние на разрушено физическо и психическо здраве в определен момент от живота си.


Липса на достъп до необходимите грижи, липса на подкрепа, и невъзможност да поискаш лечение в даден момент нанесоха тежки поражения във всички области.

По време на пандемия трайни вреди са нанесени и на хора, страдащи от различни зависимости, в някои случаи стигнали до фатален край. Епидемията от Ковид-19 фокусира почти изцяло вниманието на хората по света върху една-единствена тема, а именно – новият вирус. Така  всяка друга сфера на живота остана на заден план.


Според Комисията по наркотичните вещества към ООН, значително се е повишил броят на жертвите на наркотични зависимости. Леталният край за тези хора е все по-често срещано явление. Един от аргументите относно причините за това е локдаунът. Повишената тревожност, намалелите доходи вследствие на изолацията и невъзможността за снабдяване с други опиати на улицата карат зависимите да прибягват до дрогиране с медикаменти, които иначе нямат това предназначение.


Лечение по метод „Минесота“ от много години е утвърден като най-ефективен в световен мащаб метод на лечение на зависимости – наркотици, алкохол, хазарт, а през последните години се добавиха различни видове комбинирани зависимости и интернет.

Моделът „Минесота“ основно се прилага минимум 28 дни - за максимално бърза и желана промяна в живота на зависим. Доказано е, че минимум около 20 дни са необходими на човек да пребори утвърдените вече вредни навици, като при лечение на зависими по този метод за 28 дни зависимият се подлага на изключително интензивна и резултативна терапия в специално изградена за целта среда.


Моделът „Минесота“ е създаден и работи в САЩ вече повече от 70 години. Методът ефективно се прилага и в правораздавателната система на САЩ като пробационна мярка с право на избор при извършени леки правонарушения – лечение или затвор.


От европейските държави най-много центрове по този метод работят в Полша, където на държавно ниво е прието, че зависимост е социално значимо заболяване.


В Полша за лечение на зависимости по метода „Минесота“ се заплаща от здравната каса, като признание за доказана ефективност. Методът се прилага след задължително многостепенно обучение и при постоянна супервизия за максимално ниво на ефективност.

През тези години методът „Минесота“ се утвърди като лечение на зависими с най-висока успеваемост – над 50%. За обучение в работа по този метод се привличат психолози, социални работници, педагогически и медицински специалисти.

Също така, в Полша има утвърдена система за обучение и сертифициране на лечение на зависимости по метод „Минесота“ от близо 15 години. Изграден е и Европейски център за обучение на специалисти, който обучи и ще супервизира Център „28 дни за да си чист“.


За работа по проект „28 ДНИ ЗА ДА СИ ЧИСТ“ от Полска асоциация за превенция на наркотици са обучени 8 терапевти, лекар, медицински и друг персонал с опция за задължителна супервизия. Екипът разполага с всички необходими съпътстващи за успешно провеждане на терапията формуляри, анкети и карти, получени при проведените обучения.


Обучението на терапевтите за работа в Център „28 дни за да си чист“ е финансирано от създателите на Центъра със собствени средства.

Прочети повече на: https://woman.bg/zdrave/28-dni-za-da-si-chist-lechenie-na-zavisimosti-po-model-minesota.80016.html

Ново при получаването на помощни средства и медицински изделия


От 1 юли 2022 г. Националната здравноосигурителна каса (НЗОК) ще извършва договаряне, отпускане, заплащане и контрол на помощни средства, приспособления, съоръжения, медицински изделия (ПСПСМИ) и ремонтни дейности като следваща стъпка за безпрепятственото преминаване на процеса от Агенцията за социално подпомагане (АСП) към касата.

Какви са предимствата:

1. Пестите време:

- Посещавате ЛКК/ТЕЛК/НЕЛК, където ще Ви бъде издаден по електронен път протокол/решение за помощно средство, приспособление, съоръжение или медицинско изделие. На място ще имате възможност да подадете заявление към районна здравноосигурителна каса (РЗОК) и НЗОК, което ще бъде изпратено по електронен път от ЛКК/ТЕЛК/НЕЛК в институцията;

- Получавате известие от РЗОК/НЗОК за издадено одобрение за предоставяне на ПСПСМИ на посочена от Вас електронна поща и/или по телефон, без да посещавате офисите на РЗОК.

2. Имате свободата да избирате:

- Може да получите или да ремонтирате Вашето помощно средство, приспособление, съоръжение или медицинско изделие на територията на цялата страна от всеки търговец на дребно, който е сключил договор с РЗОК.

Какво трябва да направите, ако сте човек с увреждане и имате нужда от помощно средство, приспособление, съоръжение или медицинско изделие (ПСПСМИ):

1. Да посетите ЛКК/ТЕЛК/НЕЛК, откъдето ще Ви бъде издаден електронен протокол/решение за предписване на ПСПСМИ.

2. Към протокола/решението да попълните на място електронно заявление за съгласие с предписаните ПСПСМИ и необходимост от предоставянето им. Заявлението може да бъде подадено и от упълномощено от Вас лице.

3. Експертни комисии на НЗОК/РЗОК ще разгледат Вашето електронно заявление и ще издадат одобрение или мотивиран отказ.

4. Всяко одобрение ще съдържа данни за Вас или за упълномощеното от Вас лице, ако заявлението е подадено от него. Одобрението ще има регистрационен номер и дата на издаване. В него ще бъдат включени ПСПСМИ с техните НЗОК-кодове.

5. Вие или упълномощеното от Вас лице ще бъдете информирани за одобрението или мотивирания отказ чрез писмено съобщение на посочена от Вас електронна поща и/или по телефон. Не е необходимо да посещавате офис на РЗОК.

6. Вие ще получите своето ПСПСМИ от всеки търговец на дребно, който е сключил договор с РЗОК, без териториално ограничение - т. е. навсякъде, където Ви е удобно, на територията на страната. За целта трябва да се идентифицирате пред избрания от Вас търговец чрез идентификатор – ЕГН, ЛНЧ, имена, номер и дата на одобрението за отпускане на ПСПСМИ.

Трябва да знаете още:

- Заявления за отпускане на ПСПСМИ на обща стойност до 1000 лв. се разглеждат от РЗОК. 

- Заявления за отпускане на ПСПСМИ на обща стойност равна или по-висока от 1000 лв. се разглеждат от НЗОК. 

- Предписването на ПСПСМИ се извършва по спецификацията на НЗОК с код, без да се посочват конкретни търговски имена или фирми. 

- Предвидена е възможност за подаване на заявления за отпускане на ПСПСМИ на хартия в РЗОК само когато заявлението не може да бъде подадено по електронен път от ЛКК/ТЕЛК/НЕЛК поради технически причини.

Ако Вашето помощно средство, приспособление, съоръжение или медицинско изделие се нуждае от ремонт:

1. Вие или упълномощено от Вас лице трябва да подадете заявление за ремонтна дейност (по образец) до директора на РЗОК. Заявлението може да изпратите и с писмо с известие за доставяне (обратна разписка) чрез лицензиран пощенски оператор.

2. Експертна комисия в РЗОК разглежда и одобрява заявленията.

3. Директорът на РЗОК издава одобрение за предоставяне на ПСПСМИ или мотивиран отказ. Мотивиран отказ се издава при несъответствие с условията, посочени в списъка-спецификация с ПСПСМИ, който е публикуван на страницата на НЗОК.

4. Търговците на дребно, които имат сключен договор с РЗОК, са задължени да предоставят ремонтни дейности на ПСПСМИ. За целта Вие или упълномощено от Вас лице трябва да се идентифицирате пред избрания от Вас търговец чрез идентификатор – ЕГН, ЛНЧ, имена, номер и дата на одобрение за отпускане на ПСПСМИ.

По зададени критерии търговецът отбелязва в специализирания софтуерен продукт предоставената ремонтна дейност.

Започнали и неприключили производства за предоставяне на ПСПСМИ и ремонтни дейности до 30 юни 2022 г.:

- Започналите и неприключили до 30 юни 2022 г. производства за предоставяне на ПСПСМИ, включително и плащанията им, се извършват при досегашния ред от АСП. 


- Ако към 1 юли 2022 г. имате издаден документ от ЛКК/ТЕЛК/НЕЛК, който не определя ПСПСМИ съобразно утвърдената спецификация, може да получите своето помощно средство, приспособление, съоръжение или медицинско изделие след индивидуалното им определяне от ЛКК/ТЕЛК/НЕЛК, като е необходимо да подадете електронно заявление.

Източник - nhif.bg

Житие на преподобни Иван Рилски Чудотворец


Той се е родил около 876 г. и починал на 18 август 946 година. 

Родното му място е селото Скрино, разположено в гънките на Осоговска планина край реката Струма. 


Родителите му били благочестиви люде. Отрано те вдъхнали в него вяра и любов към Бога. 

Когато починали, той раздал на бедни и болни хора своята част от наследеното от тях имущество. В близък манастир постъпил като послушник. След известно време станал монах. 

Закопнял за тих отшелнически живот, той напуснал манастира и се изкачил на висока и гола планина, може би Витоша. От сухи вейки си направил колиба. И почнал да се подвизава в пост и молитва. Хранел се само с диви растения. 


В една нощ разбойници го нападнали, набили го и го изгонили от там. След скитане из планината наберил дълбока пещера и се заселил в нея. 

Неговият братанец Лука, без да каже на баща си, тръгнал един ден да търси любимия си чичо из планината. След големи трудности го намерил. Като видял отдалече момчето, св. Иван помислил, че сънува. Толкова му се видяло чудно, че може сред това пусто място да стъпи човешки крак. С любов той приел племенника си. Много се зарадвал, като чул от него, че желае също да се подвизава. 


Намерило се място в пещерата и за Лука. Двамата почнали да се подвизават в труд и молитва. 


Разтревожен за сина си, бащата тръгнал из планината да го търси. Намерил го в пещерата като същински отшелник. Разгневил се и се озлобил срещу брата си Иван, който е допуснал това. 


Преподобният мъчал. 


Бащата хванал сина си и го повел със себе си. 


Св. Иван коленичил и със сълзи молел Господа да устрои нужното за вечното спасение на момчето. След това седнал в пещерата и се отдал на размисли за опасностите на светския живот. 

Като вървели по пътя към родното село, змия ухапала младия Лука и той умрял. Бащата, дълбоко нажален от станалото, се почувствал виновен за тъй неочакваната смърт на момчето. Той взел мъртвото тяло и го понесъл обратно към пещерата на св. Иван. 

Пустинникът искал от него да погребе сина си близо до пещерата. Когато бащата си отишъл, Иван почнал редовно да ходи при гроба. Седял до него и се отдавал на мисли за суетността на тукашния живот. Това било любимото му място. Тук той си почивал от продължителните подвизи. А подвизите му били големи – срещу съблазните и изкушенията от злите духове, а също и срещу немощите на плътта. 


В тая пещера Иван прекарал 12 години. 


От пещерата той минал във великата Рилска пустиня. Поселил се в хралупата на едно грамадно дърво. Постел, молел се и плачел. Хранел се само с трева. Не виждал никъде човешко лице. Прекарвал със зверовете, които се оказали добри към него. 


След известно време го открили овчари. Вестта за него бързо се разнесла из околните долини и полета. 


Много хора от различни места идвали при хралупата, за да видят и чуят тоя пустинник. Някои от тях водели със себе си болни. Със силни молитви преподобният измолвал от Бога за всички здраве. 


Един човек бил мъчен години наред от нечист дух. Като видял хора да отиват към пустинята на св. Иван, тръгнал подир тях. Като стигнал до полите на планината, той паднал на земята и почнал да вика: 

- Не мога да вървя по-нататък, огън ме изгаря! 

Спътниците вързали нещастния човек и го повели към жилището на преподобния. Замолили го да излекува болния. 

- Деца мои – им казал той, - това не е по силите ми. Аз съм като вас немощен човек. Само Бог може да го излекува! 


Те продължили по-усилено да молят светеца. И той се помолил горещо. 


Спътниците видели обхванатия от нечист дух вече оздравял. И прославили Бога. 

Св. Иван Рилски и св. цар Петър IСмиреният Иван искал да се усамоти тъй, че да скъса изцяло с тая широка известност. Напуснал любимия си дъб, който му бил оказал години наред топло гостоприемство. Продължил да се изкачва нагоре в планината. 


Стигнал до грамадна скала, до която видял просторна пещера. Поселил се в пещерата, а на скалата се молел ту изправен, ту на колене. Тук той водел и непрекъсната борба с изкушенията на зли духове. Водел и борба с всички природни стихии – ветрове, бури, дъждове, снегове, виелици. 

Имал на тялото си една дълга кожена дреха, който непрекъснато вехтеела. 


И тук великият отшелник не останал скрит от човеците. Слухът за неговите удивителни подвизи стигнал и до благочестивия цар Петър. Царят искал да го види, да го чуе и разговаря с него. Пратил му в дар злато и плодове. Св. Иван приел с благодарност плодовете, но златото върнал, защото не му било нужно. Скромен и смирен, той отклонил свиждането с царя. В писмо му изтъкал нужното за него и за държавата. 


Мнозина надошли около Божия угодник и пожелали да се отдадат на подвизи като него. Построили манастир, пръв игумен на който станал сам преподобният Иван. Преди смъртта си св. Иван оставил писмен завет на своите ученици и следовници, в който отправя съвет: 

"Новопокръстените люде от еднокръвния свой народ утвърждавайте във вярата и ги наставлявайте да изоставят непристойните езически обичаи и злите нрави..." 


Първоначално храмът бил устроен в пещерата, гдето по-рано живеел свети Иван.

На 18 август 946 година св. Йоан напуснал този свят. Виж Успение на св. Йоан Рилски.  Тридесет и четири години след успението си св. Йоан се явил на сън на своите ученици и им заповядал да изровят нетленното му тяло и да го пренесат в Средец. Там мощите на светеца били пазени в продължение на два века. 


На 1 юли Църквата празнува връщането на мощите на св. Иоан Рилски от Търново в Рилската обител. През 1195 година цар Асен тържествено ги пренесъл в столицата Търново. През 1496 година, след като получили разрешение от султана, монасите от Рилската обител върнали мощите на светеца от Търново в основания от него Рилски манастир. 

Предполага се, че канонизацията на св. Иван Рилски е извършена през X век, след пренасянето на мощите му от Рила в Средец, където в негова чест е построена църквата "Свети Лука". (И. Дуйчев)

Пътешествия

Карнавалът в Ница 

Мария Ангелова

За първи път карнавалът в Ница се появява в сегашната си пищна, цветна и шумна форма през 1873 г. и оттогава всяка година един от най-известните радове на Френската ривиера за 15 дни се превръща в домакин на впечатляващото веселие.

Близо един милион са посетителите, които ежегодно се стичат на карнавала в Ница.

Карнавалът в Ница е първото голямо зимно събитие на Лазурния бряг. Посетите ли тази част на Франция през февруари или март, ще разберете защо хиляди туристи се стичат тук целогодишно – времето е меко, нищо чудно и по къс ръкав да се окажете.


Карнавалът в Ница се състои от две отделни събития – карнавалните паради (които се провеждат и денем, и нощем) и парадът на цветята. Шествията на площад „Масена“ включват платформи с огромни алегорични или хумористични фигури, улични танцьори, музиканти от цял свят и специално осветление.


По крайбрежието пък минават цветните паради, които поставят акцент на пъстрия и разнообразен свят от цветя в региона на Ница. Модели, облечени в специални костюми, хвърлят цветя към посетителите.


И на двете места настроението е приповдигнато, граничещо с лудост и неудържима еуфория.


По време на карнавала се организират и съпътстващи събития и състезания, като например Кралят на гастрономията. Какъв по-добър начин да опознаеш една нация от това да седнеш на масата й?

***

Мурано и Бурано - две от съкровищата на Италия, които трябва да посетите

Ваня Асенова


Отново сме на тема Италия и отново искаме да ви пренесем сред красотите на тази прекрасна страна. Повечето хора първо искат да посетят най-популярните и уникални градове Рим, Милано, Венеция, Флоренция, Неапол, Пиза,  в които да не кажем голяма дума, но наистина може да се влюбиш. При това с основание.

Но сега ще ви представим две места в Италия, които определено заслужават внимание и също няма да ви оставят равнодушни - Мурано и Бурано. Двата острова са перфектното бягство за всички, които искат да се пренесат назад във времето към една епоха на вековно майсторство - става въпрос за стъкло и дантела, при това на супер високо ниво.


Ето и повече информация за тези две италиански съкровища, като се надяваме да предизвикаме вниманието ви и много скоро да ги посетите. Може в тях да няма огромни забележителности, в които хора от цял свят се тълпят като луди, но за сметка на това имат собствен чар, който остава за дълго в спомените.


Мурано - островът на стъклото и на пламъците

Преди да започнем с всички интересни факти, свързани с това приказно място, ще посочим къде се намира - Мурано е на около километър и половина от Венеция и представлява архипелаг от няколко малки острова, разделени от канали и свързани чрез мостове. Тук живеят около 5 000 души, които се занимават основно със стъкларство и туризъм.


Щом пристигнете в Мурано, попадате на място, което доста прилича на Венеция. Но... тук обаче всичко е далеч по-спокойно, по-кокетно, гондолите и лодките са по-малко или с други думи - не е чак такава лудница. Мурано е перфектно място за лежерна разходка, по време на която ще се насладите на спокойна средиземноморска атмосфера.


Защо Мурано се свързва със стъклото и как започва всичко?

Мурано е известен по целия свят със стъкларското си изкуство - традиция, запазила се през вековете. В далечното минало е бил рибарско селище, известно и с добива на сол. Нещата се променят през 1291 г., когато във Венеция е забранено производството на стъкло. Причината - пещите на стъкларите често предизвиквали пожари, заради които са изгорели много дървени къщи.


Затова работилниците за производство на венецианско стъкло се пренасят в Мурано, а самият той става известен като "островът на пламъците", заради светлината на безбройните пещи, които всяка нощ огряват небето. Така стъклото се е превърнало в основен поминък на местните жители. Според различни документи обаче, историята на прочутото стъкло започва в Мурано много преди този период - твърдение, което ние може само да споменем.

Майсторите стъклари на Мурано са на изключителна почит, а всеки жител се вписва в Златна книга - ако името ти не фигурира там, нямаш право да се занимаваш със стъкларски занаят. След като всички майстори стъклари се концентрират в Мурано, на тях им се забранява да напускат Венеция без специално разрешение. Въпреки това мнозина успяват да избягат от Италия, изнасяйки в чужбина специфичните техники на занаята си, които са научили.


Смятано за едно от най-добрите стъкла в света, "Murano Glass" дължи голяма част от своята популярност на Анджело Баровиер (1405 - 1460). Той открива венецианския кристал и прави революция в индустрията чрез създаване на фини кристали, които могат да бъдат моделирани в заоблени форми. Днес в Мурано работят най-известните италиански интериорни дизайнери, които създават не просто различни стъклени предмети, а истински произведения на изкуството.


Майсторите могат да сътворят почти всичко от стъкло, в което са вплетени цветни нишки. Известна е техниката "мурине" за производство на изтеглено стъкло, при която различните цветове се напластяват, оформят се като тръбичка и при нарязването им се образуват всевъзможни декорации. Може много да се говори за различните техники, но да се върнем на Мурано като прекрасна туристическа дестинация.


Забележителности


Първо ще започнем с двете живописни главни улици, на които почти на всяка крачка ще видите кокетни магазинчета с предмети от цветно стъкло - полилеи, лампи, вази, чаши, колиета, обеци, цветни животинки, коледни украси и др. Направете подарък както за себе си, така и за своите близки, защото все пак стъклото е запазената марка на острова.


Тук ще ви дадем един важен съвет - преди да купите каквото и да било, уверете се, че е изработено от автентично стъкло, а не е поредната китайска имитация. Срамота е да отидете в меката на стъклото и да си купите някакво жалко подобие. За да сте сигурни в произхода на сувенира, търсете запазения знак "Vetro Artistico Murano", който гарантира, че стъклото е произведено в Мурано по традиционен метод на муранските стъклари.


Не забравяйте да посетите и някоя от многобройните работилници, където ще видите реално как се "издухват" различни съдове от муранско стъкло.


Разхождайки се из уличките на острова, ще попаднете и на няколко забележителности, които са истинско произведение на архитектурното изкуство:

• Дворецът Palazzo Giustinian, където се намира Музеят на стъклото - в него ще се зашеметите от всевъзможни стъклени предмети и фигури - сложете го в списъка с must seen;

• Дворецът Palazzo da Mula - прекрасна сграда, в която са запазени елементи от ХІІ век. В него през лятото са си почивали венецианските патриции;

• Базиликата "Св. Св. Мария и Донато" (Church of Santa Maria e San Donato) - особено впечатляваща е византийската мозайка на пода от XII век, която е подобна на тази в базиликата Сан Марко във Венеция. Разбира се, не може да минем без някоя легенда - твръди се, че там се съхраняват костите на дракон, убит от Св. Донато;

• Църквата "Св. Мъченик Петър" (San Pietro Martire) - построена e през 1503 г., а невероятният й параклис е особено магнетично място;

• Сградата "Кампо Санто Стефано" - известна е с красивата си часовникова кула, която е една от най-посещаваните забележителности.


Освен посещението на магазините за цветно стъкло и различните забележителности на острова, задължително се разходете пеша из китните улици - разстоянията не са големи, а атмосферата е повече от приятна. Често ще попадате на уютни малки заведения, в които може да се насладите на вкусната италианска храна, да изпиете едно капучино или чаша разкошно вино.


Бурано - изобилие от цветни къщички и изящна дантела

След "стъкления остров" Мурано, идва ред на още едно приказно място, което ще остане за дълго в спомените ви - Бурано. Той също представлява архипелаг от няколко малки острова, свързани с мостове и се намира на 7 км от Венеция или на 45 минути разхода с лодка. Подобна разходка определено си заслужава, тъй като ще се насладите на пленителни гледки.


Първото нещо, което ти приковава вниманието в Бурано е върволицата от многобройни плътно прилепени една до друга къщички, боядисани във всевъзможни наситени цветове, с балкони, отрупани с цветя. Дотук нищо кой знае колко необичайно, но тази пъстрота има конкретно обяснение.


Според легендата, която отново не може да пропуснем, това се дължи на рибарите, които прекарвали дни наред далеч от дома. Прибирайки се вкъщи след дълго отсъствие, те лесно разпознавали дома си по конкретния цвят (особено в случаите, в които имало плътна мъгла). Това е и причината, поради която няма къща, която да повтаря цвета на друга.


Интересен факт е, че след като къщата веднъж е боядисана в избран цвят, той не може да се променя. Ако някой иска да го смени по някаква причина, трябва да изпрати молба до правителството, което ще каже какви цветове са разрешени за този парцел.

Това са фактите, но "на живо" изглежда наистина красиво и спокойно място, което е перфектно за релакс и наслада на малките неща от живота. Тази пъстрота превръща Бурано в една от най-разноцветните дестинации в Адриатическо море.


Бурано - един от най-проспериращите дантелени центрове на Европа

Отново според легендите, докато чакали мъжете си да се приберат с улов, техните жени седели пред пъстрите си къщи и усърдно кърпели рибарските мрежи. Така година след година се зародило изкуството на буранската дантела, станала известна по целия свят и превърнала острова в един от най-проспериращите дантелени центрове на Европа.


Каквото е стъклото за Мурано, това е и дантелата за Бурано - запазена марка, символ, както искате го наречете. Венецианската/буранската дантела си съперничи по красота и цена с брюкселската, която отдавна държи челните места.


"Punto in Aria" се нарича специалната техника за създаването на всички видове фини елементи от дантела. Въпреки че вече се използва съвременна техника за масовото производство, може да наблюдавате традиционния процес за ръчно изработване на дантела в различни магазини в Бурано.


Съветваме ви да отделите известно време за това, защото наистина е нещо интересно, което не може да се види навсякъде. Ако искате да се сдобиете с истинска буранска дантела, трябва да имате предвид, че цената никак не е ниска. Но пък си заслужава... Най-доброто място да закупите дантели е на главната улица "Via Baldassare Galluppi".


Бурано става известен със своите дантели през XVI век. Първоначално плетенето на дантела било занимание предимно на знатните дами и монахините. Впоследствие, за да се прехранват, дантела започват да плетат и по-нископоставени жени.


Плетачките използвали различни техники, като впечатление прави "буранската бримка" - при нея моделът е нарисуван на хартия и конецът минава през хартията. След като дантелата е готова, хартията се отстранява.


Забележителности

• Шарените къщички като че ли са достатъчна забележителност – толкова са прекрасни, че сякаш гледаш анимационен филм с ярки цветове, който не искаш да свършва..

• Църквата "Сан Мартино" е символът на Бурано. Впечатление прави наклонената й камбанария, която се нарежда сред най-красивите във Венеция. В църквата посетителите могат да се насладят на сцената "Разпятие", рисувана от Тиеполо. Встрани от църквата, която е единствена на острова, се намира параклисът "Санта Барбара".

• Музеят на дантелата (Museo del Merletto) и кметството също са интересни места, на които може да хвърлите един поглед. Те се намират на площад Пиаца Галупи, кръстен на известния музикант Балдасаре Галупи. Централно място на площада заема статуята на музиканта.


Както в Мурано, и тук не пропускайте лежерна разходка из тесните кокентни улички на острова. Разхождайки се, ще се натъкнете на т.нар. Три моста (Tre Ponti) – дървен мост, който свързва три канала в центъра. Насладете се и на вкусна италианска храна, прясна риба, известните бурански сладкиши.
Зимнина

Домашна стерилизирана лютеница в буркани с готово доматено пюре, печен патладжан, печени чушки и варени моркови без варене и без пържене.

Продукти:

5 кг печени чушки  

1/2 кг печен патладжан  

1/2 кг моркови  

400 г доматено пюре  

1  глава чесън  

1/2 л. олио  

 черен пипер  

50 г сол  

Приготвяне:

Печените чушки, печените патладжани и предварително сварените моркови се смилат с месомелачка. 

Прибавят се пасираният чесън, доматеното пюре, олио, черен пипер и сол. 

Лютеницата се разбърква, разпределя се в бурканчета и се стерилизира за около половин час. 

***

Люти чушки в марината за зимата

"Зимата ще бъде по-уютна и апетитна с тези люти чушлета в марината"

Необходими Продукти

люти чушлета - 3 кг

чесън - 2 глави

винен оцет - 2 бр. от 700 г

захар - 3 ч.ч.

сол - 1 ч.ч.

олио - 1/2 ч.ч.

Начин на приготвяне

За тези пукани чушлета в буркани изчистваме скилидките чесън и ги нарязваме на филийки. 

В тенджера си приготвяме марината от оцета, солта, захарта и олиото. 

Разбъркваме, докато се разтопят солта и захарта. 

Поставяме чушките на котлона, пукаме леко и веднага пускаме в тенджерата с маринатата. 

След това вадим от тенджерата и нареждаме в бурканите, като смесваме с чесъна. 

Наредените чушки по бурканите, заливаме с вряла марината и веднага затваряме с капачките и обръщаме надолу. 

Тези люти чушки в марината оставяме за зимата.

Съставители: инж. Румен Петков, организатор клуб 
За контакти: тел.064/835852
0884 444 903
Разпространява се БЕЗПЛАТНО
ИНФОРМАЦИЯ ЗА СПОНСОРА:

www.sacrus.eu

www.ohu-bg.net

www.drorthopedic.eu
http://disability.pleven.bg

